**Ronja Røverdatter vender tilbage til Vesterbro**

**Teatret Zeppelin har repremiere på Astrid Lindgrens folkekære klassiker den 1. september. Frem til den 26. oktober kan børn fra 7 år og deres voksne opleve den mesterlige fortælling, der stadig kan lære os en masse om frihed trods strid og venskab trods forskellighed.**

Med betagende effekter i Johanne Eggerts smukke scenografi er publikum hensat til de endeløse, nordiske skove. Skove fulde af mystik, oplevelser, farer og muligheder. Teatret Zeppelin sætter Ronja Røverdatter op for tredje gang og melder om pænt forsalg. Fortællingen kan stadig henføre nostalgiske voksne og skabe nye fans blandt de unge, som oplever Ronjas betagende vildskab for første gang. Det er den frihedsfølelse, livsvilje og de stærke følelser, vi oplever i forestillingen, som stadig kan inspirere os alle her 37 år efter romanens udgivelse.

**Ny hovedrolleindehaver kendt fra TV2-ungdomsserie**  
Hovedrollen Ronja spilles for første gang af Sophie-Marie Jeppesen, som mange vil kende som den sarkastiske humørbombe MM i TV2’s prisvindende serie Perfekte Steder (2017). Den unge skuespillerinde, uddannet fra Den Danske Scenekunstskole i 2016, bor på Vesterbro privat og vender nu ”hjem” til bydelen til det lokale Teatret Zeppelin, som har 25 års jubilæum næste år. Sophie-Marie Jeppesen spiller overfor Joakim Jarl Sejergaard i rollen som Birk. På scenen er desuden Amalie Lindegaard som Lovis, Mikkel Trier Rygaard som Mattis, Torben Vastrup som Skalle-Per og skuespillerelev Mathias Hjørnholt som Sturkas m.fl.   
De livagtige heksefugle, rumpenisser, heste og stentrolde føres og spilles af skuespillerne på scenen.   
Forestillingen er dramatiseret af Annina Enckell og instrueret af Lene Skytt. Lyddesignet er skabt af Emil Assing-Høyer, og Michael Breiner står bag lysdesignet.

**Efterårets store skole- og familieforestilling**  
Ronja Røverdatter spiller på Teatret Zeppelin ni gange om ugen i otte uger, så der er rig lejlighed til at nå at opleve klassikeren. Hverdagens formiddagsforestillinger er især besøgt af sjællandske skoler og institutioner, mens lørdagens to opførelser især gæstes af familier.  
Fortællingen er for både børn og voksne og kan minde os alle om, at et venskab kan flytte bjerge, og at et venskab ser igennem fingre med forskelligheder og fejder.   
  
 **Teateravisen** 🟊🟊🟊🟊🟊 **Børn i Byen** 🟊🟊🟊🟊🟊  
*”Teatret Zeppelin er simpelthen blevet en del af naturen” ”Ronja viser muskler. Kan stærkt anbefales!”***FAKTA**  
■ Spilleperiode: 1. sep. – 26. okt. 2018 – spiller 1-2 gange om dagen hver dag på nær søndage  
■ Varighed: 75 min.  
■ Aldersgrænse: fra 7 år  
■ Billetter: www.teaterbilletter.dk | tlf. 33220478 | billet@zeppelin.dk  
■ Undervisningsmateriale om forestillingen kan downloades gratis af skolelærere  
■ Mere info: [www.zeppelin.dk](http://www.zeppelin.dk)